Covid-19-samevatting: Honderde sterf oornag in BrasiliëDie Portugese woord vir ‘honger’ is Sondag op die Christ the Redeemer -standbeeld in Rio de Janeiro in Brasilië reflekteer. (Foto: Leo Correa, AP) Brasilië het Dinsdag sy hoogste getal sterftes per dag nóg aangemeld. Altesaam 881 mense in dié land het in ’n kwessie van 24 uur weens Covid-19 omgekom. Die land se dodetal staan tans op 12 461 en kenners vermoed dat die werklike sterftesyfer veel hoër kan wees as gevolg van ŉ gebrek aan toetsing in die land. Brasilië het Duitsland Dinsdag verbygesteek met sy syfer van Covid-19-gevalle. Altesaam 178 214 bevestigde gevalle van Covid-19 is tot op hede in Brasilië aangemeld. Van dié syfer het sowat 72 600 pasiënte reeds herstel. Duitsland het in dié stadium 173 273 bevestigde gevalle van Covid-19 en 7 754 sterftes is aangemeld. Volgens Domingo Alves van die universiteit van São Paulo se mediese skool in Brasilië word slegs diegene wat in ’n hospitaal opgeneem word vir die nuwe koronavirus getoets. “Dit is moeilik om te weet wat regtig gebeur op grond van die beskikbare data. Ons het nie die regte beleid om die uitbreking te bestuur nie,” meen Alves. Spanje Maria Branyas (Foto: Twitter) Intussen het ’n 113-jarige vrou in Spanje herstel nadat sy Covid-19 opgedoen het. Maria Branyas is vermoedelik die oudste vrou in Spanje wat beteken dat sy die grieppandemie van 1918 tot 1919, die Spaanse Burgeroorlog van 1936 tot 1939 en nou ook die nuwe koronavirus oorleef het. Dié hupse ouma het selfs haar eie Twitter-rekening. Branyas woon die afgelope 20 jaar in ’n ouetehuis in die stad Olot in die noordooste van Spanje en het slegs matige simptome van Covid-19 getoon. Spanje het reeds 269 520 bevestigde gevalle van Covid-19 en 26 920 verwante sterftes aangemeld. Altesaam 180 470 pasiënte in dié land het net soos Branyas aan die virus herstel. Indië Gevangenes word gedwing om ‘n goeie afstand van mekaar te hou by ‘n tronk in Hamirpur, Indië, (Foto: AP) Narendra Modi, die eerste minister van Indië, het ’n ekonomiese noodpakket van 20 triljoen roepee (sowat $264 miljard) aangekondig om die land by te staan in sy stryd teen Covid-19. Modi het Dinsdag gesê dié pakket, wat gelykstaande is aan 10% van Indië se bruto binnelandse produk, sal landsburgers help wat hul werk verloor het asook ondernemings wat deur dié land se algehele landwye afsondering geraak is. Indië het reeds 74 480 bevestigde gevalle van Covid-19 aangemeld. Altesaam 2 415 pasiënte in dié land het in dié stadium weens die virus gesterf. Meer as 24 000 pasiënte het egter herstel nadat hulle Covid-19 opgedoen het. Altesaam 4 354 559 bevestigde gevalle van die nuwe koronavirus is teen Woensdagoggend in 212 lande regoor die wêreld aangemeld. Die virus het reeds 293 037 lewens geëis. Meer as 1,6 miljoen mense (1 609 669) het reeds herstel nadat hulle Covid-19 opgedoen het. Bronne: BBC, CNN, ANA